google/wiki40b huggingface dataset:
Μεταξάδες Έβρου

Γεωγραφία - Αξιοθέατα

Οι Μεταξάδες βρίσκονται βόρεια του Ερυθροπόταμου που καταλήγει στον ποταμό Έβρο. Πρόκειται για γραφικό και επιβλητικό χωριό της Θράκης, 28 χλμ. δυτικά του Διδυμοτείχου και 3 χλμ. ανατολικά της μεθοριακής γραμμής με τη Βουλγαρία. Το όνομά τους προέρχεται από την ενασχόληση των κατοίκων του με τη σηροτροφία (μέχρι το 1921). Έχουν χαρακτηριστεί με το το ΠΔ/19-10-78 (ΦΕΚ 594/Δ/13-11-78) ως παραδοσιακός οικισμός και με την αριθ. Ι-4917/10-12-1987 (ΦEΚ 1277Γ/31.12.87) απόφαση της Νομαρχίας Έβρου ο οικισμός με ιδιαίτερα αρχιτεκτονικά χαρακτηριστικά. Από το 1997, το παλιό κτίριο του  "Κουκουλόσπιτου" μαζί με τον περιβάλλοντα χώρο έχει χαρακτηριστεί ως ιστορικό διατηρητέο μνημείο "διότι διατηρεί χαρακτηριστικά, τυπολογικά, μορφολογικά και κατασκευαστικά στοιχεία κατοικίας αλλά και επαγγελματοβιομηχανικών κτιρίων της περιοχής (κουκουλόσπιτα) και είναι σημαντικό για τη μελέτη της αρχιτεκτονικής". Αξιοθέατο θεωρείται και μεταβυζαντινή εκκλησία του Αγίου Αθανασίου που έχει κτιστεί το 1695.

Ονομασία - Διοικητικά

Το χωριό φέρει επίσης την ονομασία "Τουκμάκι" που είναι τουρκικής προέλευσης και σημαίνει "Σφυροχώρι". Οι κάτοικοί του φημίζονται για τις οικοδομικές τους ικανότητες και την σμίλευση της πέτρας με το "τοκμάκ", το σφυρί, εξού και το όνομα. Το χωριό, μαζί με την Αβδέλλα αποτελούν την τοπική κοινότητα Μεταξάδων που ανήκει στη δημοτική ενότητα Μεταξάδων του δήμου Διδυμοτείχου όπως διαμορφώθηκε με το Πρόγραμμα «Καλλικράτης» και έχει σύμφωνα με την απογραφή 2011 έχει πληθυσμό 687 κατοίκους. Με την απογραφή του 2001 ήταν 873.
Βάντιμ Γκλόβνα

Βιογραφικό Σημείωμα

Γεννήθηκε στις 26 Σεπτεμβρίου 1941 στην Οϊτίν του Σλέσβιχ Χόλσταϊν. Οι γονείς του χώρισαν όταν ήταν μικρός, και μεγάλωσε σαν ορφανό κοντά στην εργαζόμενη μητέρα του στο κατεστραμμένο από τους βομβαρδισμούς του δευτέρου παγκοσμίου πολέμου, μεταπολεμικό Αμβούργο. Η μητέρα του ξαναπαντρεύτηκε, και πήρε το όνομα Γκλόβνα. Ο μικρός Βάντιμ μεγάλωσε μέσα σε άστοργο οικογενειακό περιβάλλον, γιατί η μητέρα του εργαζόταν και ο θετός πατέρας του δεν τον αγαπούσε. Έφυγε από το σπίτι του πολλές φορές όταν ήταν μικρός, και τριγύριζε ολομόναχος. Αργότερα γράφτηκε στο Πανεπιστήμιο και άρχισε να σπουδάζει θεολογία, αλλά διέκοψε. Έκανε πολλές δουλειές του ποδαριού, εργάστηκε ως ναυτικός, αχθοφόρος σε ξενοδοχείο, ταξιτζής, ντράμερ σε συγκρότημα, και ως δημοσιογράφος. Τελικά εμφανίστηκε σε ένα έργο ως κομπάρσος και ανακάλυψε το ταλέντο του. Σπούδασε υποκριτική και προσλήφθηκε στο Θέατρο του Αμβούργου (Hamburger Schauspielhaus).
Από τότε έγινε δημοφιλής και είχε μεγάλη επιτυχία ως ηθοποιός στο θέατρο, την τηλεόραση και στο σινεμά. Παντρεύτηκε την Βέρα Τσέχοβα και ίδρυσε την εταιρεία παραγωγής έργων Atossa-Film. Μετακομίσαν στο Μόναχο, και αργότερα στο Βερολίνο, όπου και απεβίωσε στις 24 Ιανουαρίου 2012 σε νοσοκομείο μετά από σοβαρή ασθένεια.
Κουνάβοι Ηρακλείου

Αρχαιολογία

Στη θέση Ζάγουρας έχουν βρεθεί μεγάλα κτήρια με ξεστή λιθοδομή, όπου βρέθηκαν όστρακα που χρονολογούνται από την ελληνική εποχή. Κοντά στον ακατοίκητο σήμερα οικισμό Ζαγουριάνοι ανακαλύφθηκαν το 1918 κατά τη διάρκεια εργασιών οδοποιίας κτίσματα και κιονόκρανα δωρικού ρυθμού, όπως επίσης και ενεπίγραφη πλάκα του 6ου αιώνα π.Χ. με γράμματα βουστροφηδόν, τεμάχιο νόμου για τα σπίτια, που ανήκει στη Μεγάλη Επιγραφή της Γόρτυνας. Από την τελευταία επιβεβαιώνεται ότι στη θέση του σημερινού οικισμού βρισκόταν η αρχαία πόλη Έλτυνα ή Ελτυναία. Στη θέση Σκεντέρι βρέθηκαν πήλινα αναθηματικά πλακίδια με ανάγλυφη παράσταση που παριστάνει έφιππο πολεμιστή που καταβάλλει δράκοντα και θυμίζει έντονα τον Άγιο Γεώργιο. Χρονολογείται από τα ελληνιστικά χρόνια.

Απογραφές

Ο οικισμός αναγράφεται το 1212 Scovavi και Cunavo. O Barozzi τον αναφέρει ορθά Cunavus, ενώ το 1583 στην απογραφή του Καστροφύλακααναφέρεται Cunagus με 205 κατοίκους. Σε συμβόλαιο του 1271 βρίσκουμε το όνομα Conave.
Όταν οι Κουνάβοι ήταν κοινότητα, σε αυτήν υπαγόταν και ο οικισμός Κώμες, στα νοτιοανατολικά του χωριού, σε υψόμετρο 370 μ. Το τοπωνύμιο το βρίσκουμε και σε συμβόλαιο του 1271. Στο Κ94 του Καστροφύλακα αναφέρεται Comes με 82 κατοίκους το 1583. Ένας ακόμα οικισμός, ακατοίκητος πια, που υπαγόταν στην κοινότητα Κουνάβων ήταν οι Ζαγουριάνοι, σε υψόμετρο 350 μ. Κατά την Ενετοκρατία ήταν μεγαλύτερος οικισμός από τους Κουνάβους. Στα τέλη του 16ου αιώνα είχε 284 κατοίκους και το όνομα Gaidurianus. Σε όλους αυτούς τους οικισμούς κατά την Τουρκοκρατία οι κάτοικοι ήταν κυρίως Τούρκοι.
Θεόκλητος Καρυπίδης

Καριέρα

Ο Θεόκλητος Καρυπίδης υπέγραψε το πρώτο του επαγγελματικό συμβόλαιο με τον Ηρακλή Θεσσαλονίκης, στον οποίο παρέμεινε μέχρι το 2003 έχοντας καταφέρει προηγουμένως να κατακτήσει ένα πρωτάθλημα (2002) και δύο Κύπελλα Ελλάδος (2000 και 2002).
Το 2003 αποφάσισε να αφήσει τον Ηρακλή και την Ελλάδα γενικότερα και να ταξιδέψει στην Ιταλία, στην οποία παρέμεινε για σχεδόν τέσσερα χρόνια αγωνιζόμενος στις: Σίσλει Τρεβίζο (2003-04), Σίρα Ανκόνα (2004-05), Λάντσα Βερόνα (2005), Φιορέσε Μπασάνο (2005-06) και Κοριλιάνο (2006).
Το 2006 επέστρεψε στην Ελλάδα για λογαριασμό του ΠΑΟΚ, στον οποίο παρέμεινε για περίπου ένα χρόνο. Επόμενο σταθμό στην καριέρα του αποτέλεσε ο Ολυμπιακός Πειραιώς, με τον οποίο κατέκτησε το εγχώριο νταμπλ του 2009
Το 2009 μετεγγράφη στην ΑΕΚ, ενώ τον Ιανουάριο του 2011 μεταπήδησε στον Α.Ο. Κηφησιάς. Επόμενο και τελευταίο σταθμό της μέχρι τώρα καριέρας του Καρυπίδη αποτέλεσε ο Παναθηναϊκός.

Διεθνείς συμμετοχές

Ο Θεόκλητος Καρυπίδης ήταν για πολλά χρόνια διεθνής με την ελληνική εθνική ομάδα πετοσφαίρισης πραγματοποιώντας περισσότερες από 100 συμμετοχές.
Γουίλιαμ Πέρσι (ποιητής)

Εκπαίδευση

Ο Πέρσι σπούδασε Ιταλικά και Λατινικά στο Πανεπιστήμιο της Οξφόρδης κάτι που κέντρισε το ενδιαφέρον του για την σύγχρονη Αγγλική λογοτεχνία σε έργα όπως του Γκαμπριέλ Χάρβευ (1545 - 1630) και του Έντμουντ Σπένσερ (1552 - 1599).
Στην Οξφόρδη βρέθηκε σε ευρύ λογοτεχνικό κύκλο στον οποίο συμμετείχε ο ποιητής Μπαρναμπ Μπάρνς (1571 - 1609) του οποίου του έργο "Παρθενοφίλ και Παρθενόπης" ήταν αφιερωμένο στον "μεγάλο ευγενή και καλύτερο φίλο του" Γουίλιαμ Πέρσι. Την επόμενη χρονιά ο Πέρσι δημοσιοποίησε την δική του συλλογή τα "Τραγούδια των πραγματικών Κοελιανών", όπως δήλωσε είχε δώσει τα αντίγραφα σε έναν φίλο του και φοβήθηκε ότι θα δημοσιοποιηθούν χωρίς την άδεια του. Στο έργο του προσθέτει μια επιστολή στην οποία χαρακτηρίζει τα ποιήματα του "παιχνιδάκια" και υπόσχεται ότι "στο μέλλον θα δημιουργήσει μια νέα συλλογή περισσότερο παραγωγική". Στην συλλογή υπήρχε και ένα τραγούδι αφιερωμένο στον Μπάρνς που τον καταγράφει σαν "Παρθενοφίλ".

Έργα

Ο Πέρσι δεν θεωρείται σημαντικό ποιητικό ταλέντο αλλά βρέθηκε μέσα σε έναν κύκλο σπουδαίων ποιητών όπως ο Τσάρλς Φιτςγζεφρευ (1576 - 1638) που στην συλλογή του με το Λατινικό επίγραμμα "Αφφαινί" επαινεί τις ικανότητες του. Οι αδελφοί Εδουάρδος, Λαουρέντ και Τόμας Μάιτσελμπουρν εμφανίζονται επίσης στα ποιήματα του Πέρσι, ο Τόμας Καμπιον (1567 - 1620) επαινεί επίσης τις ικανότητες του στο έργο "Επιγράμματα Β΄" (1619).
Ο Γουίλιαμ Πέρσι έγραψε πολλά έργα από τα οποία σώθηκαν έξι, το πρώτο "Φέρι Πάστοραλ" γράφτηκε για να τιμήσει την επίσκεψη του Ιακώβου Α΄ στις 8 Ιουνίου 1603 στον Οίκο της Σιών. Τα υπόλοιπα από τα έργα του ο Πέρσι τα έγραψε με προορισμό να γίνουν αντικείμενο ανάγνωσης στα παιδιά του Λονδίνου. Η τριλογία "Αραβικές πολιτείες" ή "Ένα όνειρο μιας ξερής χρονιάς" περιλαμβάνει τα έργα : "Μια τραγικοκωμοδία" (1601), "Μια κομητεία τραγικά στο κενό" (1602) και η "Γιορτή της Θάλασσας" : ένα θαλασσινό ποίημα (1602) αφιερωμένο στα "παιδιά των διασκεδάσεων και των πουλιών". Το τελευταίο του έργο "Νεκρομάντης" προορίζεται "μονάχα για ηθοποιούς", αν και κανένα από τα έργα του δεν παρουσιάζει λογοτεχνικό ενδιαφέρον η τριλογία "Αραβικές πολιτείες" δίνει τις διασυνδέσεις των Άγγλων της εποχής του με το Ισλάμ.

Θάνατος

Ο Γουίλιαμ Πέρσι είχε φυλακιστεί πολλές φορές στην ζωή του όπως ο μεγαλύτερος αδελφός του περισσότερο για χρέη. Ο Άνθονι Γουντ αναφέρει ότι εγκαταστάθηκε τελικά στην Οξφόρδη και πέθανε σε πολύ πενιχρές συνθήκες "ένας ηλικιωμένος ευγενής που έζησε μελαγχολικά και αποσύρθηκε πολλά χρόνια, τάφηκε στον Καθεδρικό ναό του Ιησού Χριστού στις 28 Μαΐου 1648 κοντά στον τάφο του Σερ Χένρυ Γκέιτζ.
Αδόλφος Α΄ της Λοθαριγγίας

Βιογραφία

Ήταν γιος του Χέρμαν Α΄ παλατινού κόμη (δούκα) της Λοθαριγγίας, του λεγόμενου "μικρού κόμη του Παλατινάτου". Ο Χέρμαν Α΄ ήταν επίσης κόμης του Τσύλπιχγκαου, του Κέλνταχγκαου, κά περιοχών κατά μήκος του Ρήνου.
Από τα αδέλφια του ο Έτσο έλαβε τη Λοθαριγγία, ο Ζέτσελιν Α΄ το Τσύλπιχγκαου. Ο Αδόλφος Α΄ έγινε κόμης του Κέλνταχγκαου και επίτροπος (vogt) του αββαείου του Ντόιτς (1008-18). Είναι ο γενάρχης ιδιαίτερου κλάδου που, από τον εγγονό του, ονομάστηκε Οίκος του Μπερκ.
Symptom of the Universe: The Original Black Sabbath 1970-1978

Τραγούδια

CD 1

1. Black Sabbath (Iommi, Osbourne, Butler, Ward) - 6:19

2. N.I.B. (Iommi, Osbourne, Butler, Ward) - 6:08

3. The Wizard (Iommi, Osbourne, Butler, Ward) - 4:24

4. Warning (Dunbar/Dmochowski/Hickling/Moorshead) - 10:28

5. Evil Woman (Larry Weigand, Dick Weigand and David Wagne) - 3:25

6. Paranoid (Iommi, Osbourne, Butler, Ward) - 2:53

7. Iron Man (Iommi, Osbourne, Butler, Ward) - 5:58

8. War Pigs (Iommi, Osbourne, Butler, Ward) - 7:55

9. Fairies Wear Boots (Osbourne, Butler) - 6:13

10. Sweet Leaf (Iommi, Osbourne, Butler, Ward) - 5:05

11. Children of the Grave (Iommi, Osbourne, Butler, Ward) - 5:18

12. Into the Void (Iommi, Osbourne, Butler, Ward) - 6:13

13. Lord of this World (Iommi, Osbourne, Butler, Ward) - 5:27
CD 2

1. After Forever (Iommi, Osbourne, Butler, Ward) - 5:25

2. Snowblind (Iommi, Osbourne, Butler, Ward) - 5:33

3. Laguna Sunrise (Iommi, Osbourne, Butler, Ward) - 2:55

4. Changes (Iommi, Osbourne, Butler, Ward) - 4:44

5. Tomorrow's Dream (Iommi, Osbourne, Butler, Ward) - 3:11

6. Supernaut (Iommi, Osbourne, Butler, Ward) - 4:49

7. Sabbath Bloody Sabbath (Iommi, Osbourne, Butler, Ward) - 5:45

8. Fluff (Iommi, Osbourne, Butler, Ward) - 4:11

9. Sabbra Cadabra (Iommi, Osbourne, Butler, Ward) - 5:56

10. Am I Going Insane (Iommi, Osbourne, Butler, Ward) - 4:16

11. Symptom of the Universe (Iommi, Osbourne, Butler, Ward) - 6:29

12. Hole in the Sky (Iommi, Osbourne, Butler, Ward) - 3:59

13. Rock 'n' Roll Doctor (Iommi, Osbourne, Butler, Ward) - 3:30

14. Dirty Women (Iommi, Osbourne, Butler, Ward) - 7:13

15. Never Say Die (Iommi, Osbourne, Butler, Ward) - 3:50

16. A Hard Road (Iommi, Osbourne, Butler, Ward) - 6:04
Safari

Ανάπτυξη και τεχνολογία

Ο Safari βασίζεται στην τεχνολογία Webkit και αναπτύχθηκε για να πλαισιώσει τα λειτουργικά σύστηματα της Apple τα οποία έως τότε βασίζονταν στη χρήση Internet Explorer. Το 2007 μεταπήδησε και στην πλατφόρμα iOS (τότε γνωστό ως iPhone OS) στην οποία, έως και το 2019 παραμένει ως ο βασικός περιηγητής χωρίς τη δυνατότητα αλλαγής από τον χρήστη.
Για το διάστημα 2005-2010, ο Safari ήταν διαθέσιμος και για την πλατφόρμα Microsoft Windows, ωστόσο η Apple τελικά σταμάτησε την υποστήριξη της πλατφόρμας και η έκδοση δεν είναι πλέον διαθέσιμη.
Αγάπη Γρεβενών

Γεωγραφία

Η Αγάπη βρίσκεται στο ανατολικό τμήμα του νομού Γρεβενών, στην αριστερή όχθη του ποταμού Αλιάκμονα, πολύ κοντά στη συμβολή του με τον Βενέτικο. Είναι κτισμένη σε υψόμετρο 500, στις δυτικές απολήξεις του όρους Βούρινος και απέχει από τα Γρεβενά, 17 χλμ. περίπου, προς τα ΑΝΑ.

Πληθυσμικά στοιχεία

Η εξέλιξη πληθυσμού της Αγάπης έχει ως εξής: κάτοικοι 129 (1961), 119 (1971), 61 (1991), 58 (2001), 26 (2011).<

Αξιοθέατα

Η περιοχή με την ονομασία «Σμίξη», όπου ο Βενέτικος ποταμός, συμβάλλει με τον Αλιάκμονα, υψηλής αισθητικής αξίας.

Έθιμα

Κάθε Δευτέρα του Πάσχα, οι γυναίκες ετοιμάζουν τα «τσιριχτά», τα οποία μαζί με γλυκά και κόκκινα αυγά τα πηγαίνουν στην εκκλησία όπου ο παπάς διαβάζει τα ονόματα των νεκρών-σαν μνημόσυνο, και κατόπιν όλοι μαζί βγαίνουν στο προαύλιο της εκκλησίας και τα τρώνε με γιαούρτι «μαντζίρα». Ακολουθεί χορός με οργανοπαίχτες παιδιά του χωριού. Το έθιμο αυτό, θεωρείται κατάλοιπο από τις πρωτοχριστιανικές "Αγάπες" και σπανίζει πλέον.
Επίσης ανήμερα του Αγίου Γεωργίου υπάρχει το «μουχαπέτ», όπου οι άντρες και οι γυναίκες του χωριού επισκέπτονται τα σπίτια που γιορτάζουν και με λύρα και νταούλι εύχονται στους εορτάζοντες.
Όιστινς

Γεωγραφία

Η Όιστινς βρίσκεται νοτιοδυτικά του Μπαρμπάντος και νότια της Εκκλησίας του Χριστού. Βρίσκεται βόρεια της Πέγκγουελ, νοτιοανατολικά της Ντούραντς, νοτιοδυτικά της Θόμπουρυ Χιλ και βορειοδυτικά της Γκίμπονς Μπογκς.
Βάιος Παγκουρέλης

Βίος

Ο Βάιος Παγκουρέλης γεννήθηκε στην Αθήνα το 1946 και σπούδασε φυσική στο Αριστοτέλειο Πανεπιστήμιο Θεσσαλονίκης. Από νεαρή ηλικία εκδήλωσε το ενδιαφέρον του για το θέατρο. Ξεκίνησε από το χώρο του πολιτιστικού ρεπορτάζ στις εφημερίδες Βραδυνή, Ναυτεμπορική, Το Βήμα, Διαβάζω, ενώ έγραφε θεατρική κριτική στον Ελεύθερο τύπο. Υπήρξε μέλος του Δ.Σ. του Ελληνικού Ιδρύματος Πολιτισμού, μέλος του Ελληνικού Κέντρου του Διεθνούς Ινστιτούτου Θεάτρου, της Ένωσης Θεατρικών κριτικών. Δίδαξε στη δραματική σχολη του Πειραϊκού Συνδέσμου και στο τμήμα Θεάτρου του στο Αριστοτέλειο Πανεπιστήμιο Θεσσαλονίκης. Συνεργάστηκε με την Ελληνική Ραδιοφωνίαως υπεύθυνος του αρχείου με τα ραδιοφωνικά θεατρικά έργα. Σκοτώθηκε σε αυτοκινητιστικό δυστύχημα στις 29 Απριλίου του 1998.
Λάβαρα Έβρου

Ιστορικά στοιχεία

Άγνωστο παραμένει το επαναστατικό κίνημα των κατοίκων του χωριού Σαλτίκιοϊ, των σημερινών Λαβάρων,στο χρονικό διάστημα Απριλίου-Μαΐου 1821, όταν οι κάτοικοί του εξουδετέρωσαν τουρκική στρατιωτική δύναμη στη θέση «Κουρί». Δε διασώζονται γραπτές πηγές για τη συγκεκριμένη επαναστατική ενέργεια. Η παράδοση αναφέρει ότι κατά τη διάρκεια της διήμερης μάχης οι γυναίκες των Λαβάρων ανεφοδίαζαν με τρόφιμα και πυρομαχικά τους 300 και πλέον ένοπλους συμπατριώτες τους, διανύοντας 10 χιλιόμετρα δασωμένης περιοχής. Στην τοποθεσία της μάχης εντοπίζονταν μέχρι πριν λίγα χρόνια σκελετοί και κομμάτια από σπασμένα όπλα της εποχής. Επειδή οι επαναστατημένοι κάτοικοι του χωριού αυτού ύψωσαν σημαία γαλάζια με μαύρο σταυρό, για το λόγο αυτό το 1920, η επιτροπή τοπωνυμίων έδωσε στο χωριό αυτό το όνομα “Λάβαρα”.
Στις αρχές του 20ού αιώνα στον οικισμό λειτουργούσαν μια ελληνική δημοτική σχολή με 100 μαθητές και ένα παρθεναγωγείο στο οποίο φοιτούσαν 35 μαθήτριες.

Η εκκλησία του Αγίου Αθανασίου

Σε ένδειξη ευγνωμοσύνης στη θυσία των συμπατριωτών τους οι κάτοικοι του χωριού, αποφάσισαν να ανεγείρουν εκκλησία, η οποία αποπερατώθηκε το 1834 και τιμάται στο όνομα του Αγίου Αθανασίου, επειδή την ημέρα της γιορτής του (2 Μαΐου) έγινε η μεγάλη μάχη. Η εκκλησία του Αγίου Αθανασίου είναι ξυλόστεγη βασιλική. Επάνω από την κεντρική είσοδο είναι η δυσανάγνωστη με βυζαντινά γράμματα επιγραφή:
ΟΥΤΟΣ ΚΑΙ ΘΕΙΟΣ ΙΕΡΟΣ ΝΑΟΣ
ΤΟΥ ΕΝ ΑΓΙΟΙΣ ΠΑΤΡΟΣ ΗΜΩΝ
ΑΘΑΝΑΣΙΟΥ ΤΟΥ ΜΕΓΑΛΟΥ ΤΗΣ ΧΩΡΑΣ
ΣΑΛΤΙΚΙΟΪ ΑΝΗΓΕΡΘΗ ΕΚ ΒΑΘΡΩΝ
ΜΕ ΤΟΥ ΠΑΝΙΕΡΟΤΑΤΟΥ ΜΗΤ/ΤΟΥ ΔΙΔΥΜΟ
ΤΕΙΧΟΥ ΚΑΛΛΙΝΙΚΟΥ ΣΥΝΔΡΟΜΗΣ ΔΕ ΚΑΙ
ΔΑΠΑΝΗΣ ΤΩΝ ΤΕ ΤΣΟΡΜΠΑΤΖΗΔΩΝ ΚΑΙ
ΠΑΝΤΩΝ ΧΡΙΣΤΙΑΝΩΝ ΚΑΤΟΙΚΩΝ
ΤΗΣ ΑΥΤΗΣ ΧΩΡΑΣ
ΕΙΣ ΜΝΗΜΟΣΥΝΟΝ ΑΥΤΩΝ ΕΝ ΕΤΕΙ 1834
ΚΑΙ ΟΚΤΩΒΡΙΟΥ 24 ΠΑΣΧΑΛΗ ΚΑΛΦΑ
Από τα Λάβαρα καταγόταν ο Βαγγέλης Ματσιάνης, ξακουστός οπλαρχηγός της Θράκης κατά το 19ο αιώνα. Το 2006 η περιοχή χτυπήθηκε από σοβαρές πλημμύρες, που προκλήθηκαν εξαιτίας μεγάλης καθόδου υδάτινων όγκων από τη Βουλγαρία.
Ιωάννης του Βιζέου

Βιογραφία

Ήταν ο πρωτότοκος γιος τού Φερδινάνδου δούκα τού Βιζέου & Μπέζα και της Βεατρίκης των Αβίς, κόρης τού Ιωάννη κοντοσταυλου της Πορτογαλίας. Οι γονείς του ήταν εξαδέλφια.
Το 1470 διαδέχθηκε τον πατέρα του ως δούκας τού Βιζέου & Μπέζα και κύριος τού Κοβιλά & Μόουρα. Έγινε μάγιστρος (διδάσκαλος) τού Τάγματος τού Χριστού, τού Τάγματος τού Σαντιάγκο (Αγ. Ιακώβου) και κοντόσταυλος της Πορτογαλίας. Το 1472 ο θείος του Αλφόνσος Ε΄ της Πορτογαλίας τού παραχώρησε την πόλη Άνφα (πορτογαλ. Αναφέ), που είχαν καταλάβει από το Μαρόκο. 
Απεβίωσε το ίδιο έτος σε ηλικία 24 ετών, άγαμος. Τον διαδέχθηκε ο επόμενος αδελφός του Ντιόγκο ως δούκας τού Βιζέου & Μπέζα.
Μυριάποδα

Ανατομία

Τα μυριάποδα έχουν ένα ζεύγος κεραιών και, στις περισσότερες περιπτώσεις, απλούς οφθαλμούς. Το στόμα βρίσκεται στην κάτω πλευρά του κεφαλιού. Ένα ζεύγος γνάθων βρίσκεται μέσα στο στόμα. Τα μυριάποδα αναπνέουν μέσω σπειραμάτων τα οποία συνδέονται με τραχειακό σύστημα παρόμοιο με αυτό των εντόμων. Έχουν επιμήκη σωληνόμορφη καρδιά η οποία εκτείνεται κατά μήκος του σώματος, αλλά λίγα, έως καθόλου, αιμοφόρα αγγεία. Τα χιλιόποδα διαφέρουν από τις άλλες ομάδες, καθώς τμήματα του σώματός τους έχουν συγχωνευθεί, με αποτέλεσμα να φαίνεται ότι κάθε τμήμα έχει δύο ζεύγη ποδιών. Τα μαλπιγιανά σωληνάρια εκκρίνουν αζωτούχες ουσίες στο πεπτικό σύστημα το οποία αποτελεί ένα μακρύ σωλήνα. Αν και η κοιλιακή νευρική χορδή έχει ένα γάγγλιο σε κάθε τμήμα, ο εγκέφαλος είναι σχετικά φτωχά ανεπτυγμένος.
Κατά τη διάρκεια του ζευγαρώματος, τα αρσενικά μυριάποδα παράγουν ένα πακέτο σπέρματος, το σπερματοφόρο, το οποίο πρέπει να μεταφέρουν στο θηλυκό εξωτερικά. Αυτή η διαδικασία είναι περίπλοκη και ιδιαίτερα ανεπτυγμένη. Τα θηλυκά γεννούν αυγά τα οποία εκκολάπτονται ως μικρές εκδοχές των ενηλίκων, με λίγα τμήματα και σταδιακά προσθέτουν επιπλέον τμήματα και άκρα καθώς αναπτύσσονται, μέχρι να φτάσουν στην ενήλικη μορφή.

Οικολογία

Τα μυριάποδα είναι περισσότερο άφθονα σε υγρά δάση, όπου έχουν αναλάβει το ρόλο να διασπούν τη αποσυντιθέμενη φυτική ύλη, αν και μερικά ζουν σε λιβάδια, ημιερημικά περιβάλλοντα ή ακόμη και ερήμους. Ένα πολύ μικρό ποσοστό είναι παραλιακό. Τα περισσότερα είναι σαπροφάγα, με την εξαίρεση των σαραντοποδαρουσών, οι οποίες είναι κυρίως νυκτόβιοι θηρευτές. Τα παυρόποδα και τα σύμφυλα είναι μικρά ζώα τα οποία ζουν στο έδαφος. 
Αν και γενικά δεν θεωρούνται επικίνδυνα για τους ανθρώπους, πολλά χιλιόποδα παράγουν επιβλαβείς εκκρίσεις (οι οποίες συχνά περιλαμβάνουν βενζοκινόνες) οι οποίες σε σπάνιες περιπτώσεις μπορούν να προκαλέσουν φουσκάλες και αποχρωματισμό του δέρματος. Οι μεγάλες σαρανταποδαρούσες, αν και μπορούν να προκαλέσουν επίπονο δήγμα, οι θάνατοι είναι εξαιρετικά σπάνιοι.
Γυναικείες Μονάδες Προστασίας

Ιστορία

Το σώμα δημιουργήθηκε στις 3 Απρίλη του 2013. Όλες οι γυναίκες που βρίσκονταν στις Μονάδες Προστασίας του Λαού αυτόματα ενσωματώθηκαν στο τμήμα.
Το 2014 ο αριθμός τους ανερχόταν στις 7.000.
Το Αύγουστο του ίδιου έτους, μαζί με τις μονάδες του Πεκακά βοήθησαν να σωθούν από τη γενοκτονία χιλιάδες Γιαζίντι στο Σιντζάρ, δημιουργώντας διαδρόμους διαφυγής.
Στον Συριακό Εμφύλιο Πόλεμο, μαζί με τις Μονάδες Προστασίας του Λαού πολέμησαν απέναντι σε διάφορες ομάδες συμπεριλαμβανομένου και του Ισλαμικού Κράτους.

Ιδεολογία

Οι Γυναικείες Μονάδες Προστασίας πρόσκεινται στο Κόμμα Δημοκρατικής Ένωσης το οποίο στηρίζεται ιδεολογικά στα γραπτά του Αμπντουλάχ Οτζαλάν, ιδρυτή του Εργατικού Κόμματος του Κουρδιστάν.
Σύμφωνα με τον Οτζαλάν ο φεμινισμός είναι βασικό στοιχείο του Δημοκρατικού Συνομοσπονδισμού.
Γουσταύος της Δανίας

Βιογραφία

Ήταν ο τέταρτος γιος του Φρειδερίκου Η΄ της Δανίας και της Λουίζας των Μπεραντόττε, κόρης του Καρόλου ΙΕ΄ της Σουηδίας. Ο πατέρας του ήταν μεγαλύτερος αδελφός του Γεωργίου Α΄ της Ελλάδας και του Βάλντεμαρ πρίγκιπα της Δανίας.
Ο Χριστιανός-Φρειδερίκος-Γουλιέλμος-Βάλντεμαρ-Γουσταύος γεννήθηκε στο ανάκτορο Σαρλόττενλουντ της Κοπαγχάγης. Μεγαλύτερα αδέλφια του ήταν ο Χριστιανός Ι΄ της Δανίας, ο Χάακον Ζ΄ της Νορβηγίας και ο Χάραλντ πρίγκιπας της Δανίας.
Το 1935 ήταν ένας από τους κουμπάρους στον γάμο του Αλεξάνδρου, γιου του Χριστιανού-Φρειδερίκου φον Σάλμπουρκ υποδιοικητή της Β. Φρουράς Σωματοφυλάκων της Δανίας. Οι άλλοι κουμπάροι ήταν η εξαδέλφη του Όλγα Αλεξάνδροβνα (κόρη του Αλεξάνδρου Γ΄) και ο σύζυγός της Νικολάι Κουλικόβσκυ συνταγματάρχης.
Το 1944 ο Γουσταύος απεβίωσε στο ανάκτορο Έγκελουντ της Κοπενχάγης σε ηλικία 57 ετών, άγαμος και τάφηκε στον καθεδρικό του Ρόσκιλντε.
Οικογένεια Κατακαλών

Η Οικογένεια Κατακαλών ήταν μια βυζαντινή αρχοντική οικογένεια του 10ου έως 12ου αιώνα.
Το πρώτο βεβαιωμένο μέλος της οικογένειας είναι ο Λέων Κατακαλών, ο οποίος υπηρέτησε ως δομέστικος των σχολών το 900. Τον 11ο αιώνα από επιμειξία μέσω γάμων με άλλες αριστοκρατικές οικογένειες, συχνά έφεραν διπλά επώνυμα, ενώ ένας κλάδος της οικογένειας φαίνεται ότι ανέλαβε το όνομα "Μαυροκατακαλών". Τα περισσότερα από τα μέλη της οικογένειας είναι γνωστά ως στρατιωτικοί αξιωματούχοι, όπως ο Δημήτριος Κατακαλών, κατεπάνω, ή τον διοικητή και στρατιωτικό συγγραφέα Κατακαλών Κεκαυμένος. Η οικογένεια έγινε ιδιαίτερα γνωστή στο πλαίσια της βασιλείας των Κομνηνών αυτοκρατόρων, ο Κωνσταντίνος Ευφορβηνός Κατακαλών ήταν ένας από τους πιο σημαντικούς στρατηγούς του Αλεξίου Α΄ Κομνηνού, και ο γιος του Νικηφόρου Κατακαλών παντρεύτηκε την κόρη του αυτοκράτορα Μαρία. Γιοι τους κατέλαβαν υψηλές θέσεις εξουσίας, ομοίως ο Νικόλαος Μαυροκατακαλών και οι γιοι του Μαριανός και Γρηγόριος ήταν στρατιωτικοί διοικητές στην εποχή του Αλεξίου Α.
Μετά τον 12ο αιώνα, η οικογένεια έπεσε στην αφάνεια.
Αγία Κυριακή Ευδήλου Ικαρίας

Γεωγραφία

Η Αγία Κυριακή είναι παραθαλάσσιος οικισμός της Β. Ικαρίας, ακριβώς δίπλα στο λιμάνι του Ευδήλου, κτισμένος σε απότομη βραχώδη έξαρση, σε μέσο σταθμικό υψόμετρο 40. Απέχει από τον Άγιο Κήρυκο 40 χλμ. περίπου, προς τα ΔΒΔ.

Πληθυσμικά στοιχεία

Η εξέλιξη πληθυσμού του οικισμού έχει ως εξής: κάτοικοι 81 1961), 53 (1971), 74 (2001), 80 (2011).
Εθνόσημο του Τουβαλού

Το εθνόσημο του Τουβαλού απεικονίζει ένα θυρεό με χρυσό φόντο, που είναι διακοσμημένο με ένα σχέδιο αποτελούμενο από οκτώ μύδια και οκτώ φύλλα μπανάνας, Το κυρίως μέρος του θυρεού απεικονίζει μια καλύβα κάτω από έναν γαλάζιο ουρανό πάνω σε πράσινο έδαφος. Από κάτω βρίσκονται όμορφα ζωγραφισμένα κύματα του ωκεανού, χρώματος γαλάζιου και χρυσού. Κάτω από το θυρεό βρίσκεται ένα πανό που φέρει στη γλώσσα του νησιού την επιγραφή Tuvalu mo te Atua, που σημαίνει «Τουβαλού για τους Πανίσχυρους» και αποτελεί επίσης τον τίτλο του εθνικού ύμνου της νησιωτικής χώρας.
Person of Interest

Πλοκή

O Τζον Ρις, πρώην στρατιώτης και πράκτορας της CIA, ζει ως περιπλανώμενος στην πόλη της Νέας Υόρκης μετά το θάνατο της γυναίκας που είχε αγαπήσει, και θεωρείται νεκρός. Προσεγγίζεται από τον Χάρολντ Φιντς, έναν μοναχικό δισεκατομμυριούχο, μια ιδιοφυΐα λογισμικού που ζει κάτω από μια πλαστή ταυτότητα.
Ο Φιντς εξηγεί ότι μετά την 11η Σεπτεμβρίου του 2001, έχτισε ένα ηλεκτρονικό σύστημα για την κυβέρνηση το οποίο χρησιμοποιεί πληροφορίες προερχόμενες από τα πανταχού παρόντα μέσα επιτήρησης για να προβλέψει μελλοντικές τρομοκρατικές επιθέσεις. 
Ωστόσο, ο Φιντς ανακάλυψε ότι ο υπολογιστής πρόβλεπε και συνηθισμένα εγκλήματα. Η κυβέρνηση δεν ενδιαφέρεται για αυτά τα αποτελέσματα, αλλά ο Φιντς φαίνεται αποφασισμένος να χρησιμοποιήσει αυτά τα δεδομένα για να σταματήσει τα προβλεπόμενα εγκλήματα.
Προσλαμβάνει τον Τζον για παρεμβαίνει ανάλογα με τις ανάγκες, και χρησιμοποιώντας τις δεξιότητες που απόκτησε στο στρατό και τη CIA. Χωρίς να γνωρίζουν το έγκλημα, πότε θα συμβεί, ή ακόμα και αν το πρόσωπο για το οποίο ειδοποιήθηκαν είναι το θύμα ή ο θύτης. Ο Ρις και ο Φιντς πρέπει να προσπαθήσουν να σταματήσουν το έγκλημα από την εμφάνιση του. 
Τους βοηθούν ο ντετέκτιβ της NYPD Λάιονελ Φάσκο, ένας διεφθαρμένος αξιωματικός τον οποίο Ρις εξαναγκάζει να τον βοηθήσει, και η Τζος Κάρτερ, η οποία στις αρχή ερευνά για τον Ρις και τις δραστηριότητες του. Σε τακτά χρονικά διαστήματα η ομάδα ενισχύεται και με άλλα πρόσωπα όπως η Ζόι Μόργκαν, μια επαγγελματίας "fixer" που εφαρμόζει τις ικανότητές της στα ιδιαίτερα δύσκολα καθήκοντα.

Η Μηχανή

Η μηχανή είναι ένα υπολογιστικό σύστημα με τεχνητή ευφυΐα. Έχει προγραμματιστεί να δέχεται και να αναλύει δεδομένα από κάμερες παρακολούθησης, ηλεκτρονικές επικοινωνίες, τηλεφωνικές ή ηλεκτρονικού ταχυδρομείου, σε όλο τον κόσμο. Η ακριβής της θέση δεν είναι γνωστή γενικά. Αναλύοντας αυτά τα δεδομένα, η Μηχανή προβλέπει με σχετική ακρίβεια προγραμματισμένες βίαιες πράξεις.
Βασικός σκοπός της είναι να προβλέπει πιθανές τρομοκρατικές επιθέσεις, επιτρέποντας στην κυβέρνηση να αναλάβει αντιτρομοκρατική δράση. Ωστόσο, η μηχανή ανιχνεύει και μελλοντικές βίαιες πράξεις όλων των ειδών και όχι μόνο τις σχετικές με την τρομοκρατία. Αρχικά, εν αγνοία του Φιντς, ο συνεργάτης του, Νέιθαν Ίγκραμ, προσθέτει μια ρουτίνα που ονομάζεται «απρόβλεπτα», η οποία του παρέχει πρόσβαση σε "μη σχετικά" άτομα.
Ο Φιντς συγκλονισμένος από το γεγονός ότι ο Ίγκραμ έχει δεδομένα που αποστέλλονται απευθείας σε αυτόν διαγράφει τη ρουτίνα, την οποία όμως επανενεργοποιεί μετά το θάνατο του Ίγκραμ. Προφανώς τροποποιεί τη ρουτίνα έκτακτης ανάγκης αφού η μηχανή αρχίζει στη συνέχεια να παρέχει σε αυτόν, με τη μορφή των αριθμών Κοινωνικής Ασφάλισης, κωδικοποιημένα μηνύματα σε κοντινά δημόσια τηλέφωνα για μη σχετικά με την τρομοκρατία άτομα.